Source: http://www.bihon.ro/doar-victoria-mai-ofera-sanse/aradon-news-editor4-20060512-032800
Timestamp: 2017-09-24 01:31:05+00:00

Document:
Doar victoria mai oferă şanse - BIHON
Doar victoria mai oferă şanse
12. mai 2006 13:30
CSM Leonardo trebuie să câştige cu Poli Iaşi, pentru a mai păstra speranţe de salvare.
Handbaliştii orădeni au pierdut, conform aşteptărilor, partida din deplasare cu HCM Constanţa, campioana actualei ediţii. Gazdele s-au impus cu scorul de 41-26 (20-13), după un meci pe care l-au controlat cu autoritate.
CSM Leonardo a deschis scorul şi a condus cu 2-1 (‘7), dar campionii au trecut imediat la conducere, câştigând prima repriză cu 20-13. Aspectul jocului nu s-a schimbat nici în repriza secundă, rezultatul final fiind de 41-26. Chiar dacă elevii lor au fost învinşi, antrenorii orădeni afirmă că echipa nu a făcut un meci slab.
„Sigur, am pierdut la scor, dar nu trebuie uitat faptul că am jucat cu cea mai bună echipă din ţară, care domină autoritar de doi ani handbalul românesc. Băieţii nu au jucat rău, reuşind uneori să le pună probleme gazdelor. Acest fapt ne dă încredere pentru un rezultat bun în partida de duminică, cu Poli Iaşi. Putem remarca evoluţiile lui Munea şi Tertelici”, ne-a declarat antrenorul secund al CSM Leonardo, Adrian Rus.
Echipa orădeană susţine duminica un meci extrem de important pentru menţinerea speranţelor de salvare de la retrogradare. CSM Leonardo întâlneşte pe teren propriu Politehnica Iaşi, având doar varianta victoriei pentru a mai putea spera într-o salvare miraculoasă.
Formaţia noastră a ajuns pe penultimul loc al clasamentului după etapa de joi, fiind devansată de Romvag Caracal, care a câştigat meciul cu U Armătura Cluj-Napoca. CSM Leonardo poate reveni pe locul 11 dacă o va învinge pe Politehnica Iaşi, având apoi nevoie de încă un punct în ultimele două partide pentru a putea depăşi şi echipa Poli Izometal Timişoara.
Deocamdată, echipa orădeană se află însă pe penultimul loc şi trebuie să se gândească doar la un rezultat bun în meciul cu Iaşiul. Zvonurile potrivit cărora FR Handbal va decide mărirea la 14 a numărului echipelor din Liga Naţională (acest fapt însemnând că nu mai retrogradează decât ultimele două clasate) nu s-au materializat până acum. Dacă nu se va schimba nimic, CSM Leonardo are nevoie de trei puncte în ultimele trei partide (cu Poli Iaşi, Steaua şi Uztel Ploieşti) pentru a se putea salva.
Meciul CSM Leonardo – Politehnica Iaşi are loc duminica, la Sala Sporturilor „Antonio Alexe”, cu începere de la ora 11. Partida va fi condusă de cuplul de arbitri Harabagiu – Stănescu (Târgovişte).

References: CSM 

CSM 
 CSM 
 CSM 
 CSM 
 CSM 
 CSM